༡༽སློབ་གྲྭའི་དབུ་ཁྲིད་ལ་བོད་སྐད་ཡིག་སློབ་ཁྲིད་ལས་དོན་གཉེར་སྐྱོང་གི་ཉམས་མྱོང་མེད་ཁར་ལས་དོན་དེའི་གལ་ཆེའི་རང་བཞིན་ལ་ངོས་འཛིན་གསལ་པོ་མེད་སྟབས་བོད་ཡིག་སློབ་ཚན་མེད་ཀྱང་རུང་བར་ངོས་འཛིན་དང༌།སྐབས་རེ་བོད་ཡིག་སློབ་ཁྲིད་དེ་བྱེད་སྒོའི་སློབ་ཚན་དུ་བསྒྱུར་བ།ཡང་ན་བོད་ཡིག་སློབ་ཁྲིད་དེ་མི་རིགས་ཀྱི་འབྲེལ་བའི་ཆབ་སྲིད་རྩ་དོན་ཞིག་ཏུ་བརྩིས་པ་ལས་སླད་ཕྱིན་དགོས་མཁོར་བསམ་ཞིབ་མ་ཐུབ་པ་བཅས་ལ་བརྟེན་བོད་ཡིག་སློབ་ཁྲིད་ལ་འཐུས་ཤོར་སོང་ནས་སློབ་ཐོན་པ་རྣམས་ཀྱི་ཆུ་ཚད་ཤིན་ཏུ་སྐྱོ་བ་དང༌།་་་༢༽འོས་ཤིང་འཚམས་པའི་སློབ་ཁྲིད་ཀྱི་འཆར་གཞི་དང་ཚོགས་ཐུན་བཀོད་སྒྲིག་བྱེད་ཐུབ་ཀྱི་མེད་སྟབས་དགེ་རྒན་གྱིས་སློབ་ཁྲིད་ལས་འགན་སྒྲུབ་རྒྱུར་དཀའ་ངལ་ཕྲད་དེ་སློབ་གཞི་རྣམས་ཆ་ཚང་བ་ཞིག་སློབ་ཐུབ་ཀྱི་མེད།བོད་ཡིག་སློབ་ཁྲིད་ཀྱི་རྩ་འཛིན་ལྟར་ན།གཟའ་རེར་ཚོགས་ཐུན་དྲུག་བདུན་ནས་ཆག་མེད་དགོས་ཀྱང་དོན་དངོས་ཐོག་དེའི་ཕྱེད་ཙམ་ལས་མེད།དཔེར་ན།ནུབ་རྒྱུད་ཞིང་ཆེན་ཞིག་གིས་གཉེར་བའི་འབྲིང་རིམ་དགེ་འོས་བོད་ལྗོངས་འཛིན་གྲྭའི་བོད་ཡིག་སློབ་ཚན་གྱི་ཚོགས་ཐུན་སློབ་ཚན་གཞན་གྱི་ཆ་སྙོམས་གྲངས་ལས་ཉུང་བ་དང༌།གཟའ་རེར་མང་ཤོས་ཚོགས་ཐུན་གསུམ་ཙམ་ལས་མེད་ཅིང༌།དེ་དག་ཀྱང་མང་ཆེ་བ་བྱེད་སྒོ་གཞན་ལ་བེད་སྤྱོད་བྱེད་ཀྱི་ཡོད།་་་༣༽སློབ་གྲྭའི་སློབ་སྟོན་ཁྲུའུ་ཡི་དབུ་ཁྲིད་ཚོས་བོད་སྐད་ཡིག་མ་ཤེས་པའི་ཁར་དོ་དམ་བྱེད་པའི་ཉམས་མྱོང་མེད་སྟབས་བོད་སྐད་ཡིག་གི་སློབ་ཁྲིད་གནས་ཚུལ་རྟོགས་ཞིབ་བྱ་ཐབས་བྲལ།་་་༤༽བོད་ཡིག་སློབ་ཁྲིད་ཀྱི་མཐུན་རྐྱེན་འཛོམས་དཀའ་བས་སློབ་ཁྲིད་ཀྱི་འཆར་གཞི་ལེགས་གྲུབ་མ་ཐུབ་ཅིང༌།དཔེར་ན།ནང་སའི་འབྲིང་རིམ་དགེ་འོས་བོད་ལྗོངས་འཛིན་གྲྭའི་སློབ་དེབ་དུས་ཐོག་འབྱོར་མ་ཐུབ་པ་དང༌།མི་ལྡེང་བའི་གནས་ཚུལ་ཡང་ཡང་ཐོན་པ་དང༌།དགེ་རྒན་ལ་དཔྱད་གཞིའི་ཡིག་རིགས་སྤྱི་དང་ཐ་ན་ཚིག་མཛོད་ཙམ་ཡང་གཡར་ས་དང་ཉོ་ས་མེད་པ་དང༌།སློབ་མ་ཚོ་ཡང་སྐད་ཆའི་ཁོར་ཡུག་དེ་འདྲའི་འོག་སློབ་ཕྱིའི་དུས་ཚོད་ནང་བལྟ་བྱའི་བོད་ཡིག་གི་དུས་དེབ་དང་ཚགས་པར་སོགས་གང་ཡང་མཐོང་རྒྱུ་མེད།་་་ལྷག་དོན་དུ་བོད་ནས་བོད་ཡིག་དགེ་རྒན་གྱི་ཆུ་ཚད་དང༌།གཟུགས་གཞི།ལྷག་བསམ་སོགས་རྩ་བའི་ཆ་རྐྱེན་མ་ཚང་བ་ནང་སར་མངགས་གཏོང་བྱེད་པ་ནི་བོད་ཡིག་སློབ་ཁྲིད་འཐུས་ཤོར་ཡོང་རྐྱེན་ཆེན་པོ་ཞིག་རེད་སྙམ།༢༩ཞེས་བཤད་ཡོད།